Ophører du med en selvstændig hovedbeskæftigelse, kan du først få dagpenge efter en såkaldt venteperiode. Venteperioden løber altid fra dagen efter, at du har dokumenteret, at din virksomhed er ophørt.
Venteperioden er som hovedregel på 3 uger, men kan også være 1 uge, hvis dit ophør skyldes konkurs eller tvangsauktion. Er du ophørt via en tro- og love erklæring, er venteperioden 2 måneder. Indsender du et ophørsbevis til os, inden de 2 måneder er gået, har du ret til dagpenge dagen efter, men der skal dog altid været gået mindst 3 uger fra den dag, vi modtog din tro- og loveerklæring.
Kun et ophør pr. dagpengeperiode
Man kan kun ophøre med drift af selvstændig virksomhed én gang pr. dagpengeperiode. Dog tæller det ophør, du har, når du opnår ret til en 2-årig dagpengeperiode, ikke med.
Det betyder, at hvis du starter en ny virksomhed (virksomhed 1) i din dagpengeperiode og lukker denne, så vil du miste din ret til dagpenge ved ophøret af en eventuel ny virksomhed (virksomhed 2). Reglen gælder selvstændig virksomhed, men ikke fritidsaktivitet.
Jobsøgningsperiode
Du bliver også omfattet af en såkaldt ”jobsøgningsperiode”. Jobsøgningsperioden er på 6 måneder, og tæller fra ophøret med din hovedbeskæftigelse.
I jobsøgningsperioden har du ikke ret til dagpenge, hvis du starter en ny virksomhed – uanset om det er en hoved- eller en bibeskæftigelse. Gør du det alligevel, er du udelukket fra at modtage dagpenge, indtil de 6 måneder er gået.
Skyldes dit ophør konkurs eller ophør af selvstændig bibeskæftigelse er du ikke omfattet af reglen om jobsøgningsperiode.